«Коми Республикаысь сёян-юан окотапырысь ньöбöны регион сайын»

«Зарни ар» Россияса агропромышленнöй выставка, кодi быд во мунö Москваын йирым тöлысь шöрын, петкöдлiс, мый Комиын вöчöм сёян-юан бура ньöбöны республика сайын, – висьталiс Коми Республикаса видз-му овмöс да сёян-юан министр Сергей Чечёткин выставкаын республикаса делегациялöн участвуйтöмлы сиöм пресс-конференция вылын.

«Бöръя сизим вонас «Зарни ар» выставка вылö ветлывлiс сöмын юрнуöдысьяслöн делегация, а таво ми медводдзаысь петкöдлiм Комиын вöчöм прöдукцияöн стенд, – висьталiс Сергей Чечёткин. – И тайö петкöдчöмсö зэв вылö лои донъялöма. Ставныслы зэв кажитчис «Зеленеч» чипан видзан фабрикалöн» уна сикас вöчöмторйыс, ёна шензьöдiсны уна сикас калбасъяс да яйысь чöскыдторъяс. А нöшта, видзöдысьяслöн донъялöм серти, миян регион торъялiс озыр чери прöдукцияöн, кодöс петкöдлiс «Комирыба» кооператив. Миян республикаса Юралысь Вячеслав Гайзер, кодi веськöдлiс делегациянас, пасйис, мый мукöд регион серти миян стенд видзöдсис лöсьыда».

Предприятиеясöс петкöдлысьяслöн кывъяс серти, кодъяс участвуйтiсны «Зарни арын», выставкаыс – тайö бур позянлун петкöдлыны асьтö, öтлааститны ассьыд вермöмъястö мукöд регионса коллегаяслöн вермöмъяскöд, велöдчыны налысь да лöсьöдны удж кузя йитöдъяс.

Выставка вылын ассьыныс прöдукциясö петкöдлiсны «Зеленеч» чипан видзан фабрика», «Комирыба» кооператив, «Пригороднöй» ВАК, «Сыктывкарса ЛВЗ» ВАК, «Сыктывкарса» йöв завод» ВАК, «Кöр видзысь» ПВК, «Матреко-Коми», «Чипан видзан Сыктывкарса фабрика» ИКК.